Kkren wat-tmurt-nni d tirni, yal wa d acu iɣer yesnezgem i waken ad yuɣal d agellid, maca ur yelli win i d-yufan kra n tifrat. Yiwen n yilemẓi d asusam , d uḥric, yeffeɣ taddart, ur yenni i ḥedd. Tiẓgi tettak-it i tayeḍ, yessaram ad d-yemlil imɣi ara d-yessakin tucbiḥt. Iteddu, iteddu armi iwala iraggen ttefɣen-d seg yiwen n utemmu di tlemmast n teẓgi. Yuẓa ɣur-s, yeldi tawwurt, yekcem yufa amɣar.